**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Популациона политика у земљама региона и Норвешкој**

**Датум: 16.11.2017.**

**Бр. 29/ИП**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** *istrazivanja@parlament.rs*. **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[УВОД 2](#_Toc514232723)

[МЕРЕ И АКЦИЈЕ ЗА ПОВЕЋАЊЕ НАТАЛИТЕТА 2](#_Toc514232724)

[СРБИЈА 4](#_Toc514232725)

[РЕПУБЛИКА СРПСКА 6](#_Toc514232726)

[СЛОВЕНИЈА 7](#_Toc514232727)

[ХРВАТСКА 8](#_Toc514232728)

[НОРВЕШКА 9](#_Toc514232729)

[ЗАКЉУЧАК 9](#_Toc514232730)

# УВОД

Популациона политика је политика коју спроводи нека држава с циљем усклађивања демографске слике становништва. Становништво се односи на скуп поједнинаца који живе на одређеном простору, у одређеном времену и имају одређене особине. Структуром, бројем, особинама и процесима (природна и механичка кретања становништва, нпр. миграције) бави се демографија. Када нека држава жели да демографске промене усмери ка жељеном циљу, онда говоримо о популационој политици. Циљ може бити достизање одређене величине популације или развијање пожељних особина код становништва. Зато говоримо о различитим врстама популационе политике. Пронаталитетна популациона политка има за циљ повећање становништва и спроводи се у развијеним земљама као што су нпр. Шведска или Немачка. Рестриктивна или антинаталитетна популациона политика се спроводи у слабије развијеним земљама а циљ јој је спречавање даљег пораста броја становника. Рестрибутивна популациона политика има за циљ да осигура повољнији размештај становништва па се у том смислу спорводи нпр. насељавање становништва на обале или друге слабије настањене области у циљу боље редистрибуције становништва. Еугеничком популационом политиком неке државе су спроводиле развој одређених особина код људи у биолошком смислу, али ова политика се данас више не спроводи.

# МЕРЕ И АКЦИЈЕ ЗА ПОВЕЋАЊЕ НАТАЛИТЕТА

Популациона политика подразумева скуп акција, мера и програма владе одређене државе. Она је саставни део осталих државних политика које су у вези са економским, социјалним, здравственим, стамбеним и другим политикама влада. Taкође, мере популационе политике се доносе на различитим нивоима, од државног до локалног. Популациона политика се испољава као политички одговор држава на одређене проблеме у развитку становништва. Један од проблема са којим се сусрећу, како развијене тако и оне мање развијене земље је пад наталитета. Наталитет се дефинише као број рођених у укупном становништву на одређеној територији у одређеном временском периоду, а мери се стопом наталитета – годишњим бројем живорођених у односу на просечан број становника у години посматрања. Да би једно друштво имало одржив демографски развој, број живорођених и умрлих у дужем временском периоду треба да буде изједначен и тек тада говоримо о једној простој замени генерација у друштву. И док се у неким деловима света бележи константан пораст броја становника, у европским државама је у протеклим годинама изражен пад. Већина европских држава има негативан природни прираштај, ниску стопу фертилитета и старо становништво. Када се говори о обнављању становништва користи се и термин фертилитет - ефективно рађање унутар групе жена у фертилном периоду. И наталитет се односни на ефективно рађање, али унутар читаве посматране популације. Дакле, пад популације испод нивоа за просту замену значи да је условљен природним факторима јер је стопа фертилитета ниска и те државе у мере популационе политике уводе подстицање рађања. Да би дошло до просте замене генрација, поребно је да од укупног броја жена које рађају, на крају репродуктивног периода њих 11% буде са једним дететом, 44% са двоје а 45% са троје деце. С обзиром на чињеницу да се парови суочавају и са проблемом стерилитета, државе у мере подстицаја укључују и финансијску подршку за потпомогнуту оплодњу.

Европски парламент је још 1984. године усвојио Резолуцију бр. С127/78 којом позива на разматрање мера за борбу против овог тренда и опадања становништва, заједничног за све државе чланице. Демографски проблем су развијене државе схватиле врло озбиљно и благовремено, па су и резултати видљиви. Многе државе га постављају као стратешки циљ, кроз системску регулативу и институције. Повећању фертилитета се тежи доношењем позитивних мера које су подстицај паровима у репродуктивној фази да стварају потомство. Успешни еврпски модели се заснивају на четири једноставна начела. Прво, подршка је загарантована свим родитљима без обзира на брачни и радни статус: брачна заједница, кохабитација, самохрани родитељ, запослени, незапослени и студенти. Друго, родитељи и деца добијају накнаде током целог одрастања. Треће, услуге попут јаслица, вртића и образовања су јефтине, негде и бесплатне а и равномерно заступљене и доступне свима. Четврто, мере које се доносе су сигурне и стабилне кроз дуги временски период. Ово чини да се млади људи осећају сигурно, па свакако лакше и доносе одлуке о рађању, а што је још важније нестигматизовно без обзира на то коју одлуку донесу. На врху успешних држава према спроведној популационој политици су оне државе које доследно спроводе политику равноправности полова, имају највише стопе запослених жена, у којима је хомосексуални брак изједначен са хетеросексуалним, које имају либералан закон о прекиду трудноће и медицински потпомогнутој оплодњи и које једнаку подршку пружају свим породицама – брачним и једнородитељским. Такође, и мере финансијске подршке деци нису дискриминишуће када је у питању четврто и следеће дете. Мере које су успешне земље спровеле су системске а не једнократне. За то су потребна велика средства у државном буџету. Шведска, на пример, издваја око 3% бруто друштвеног производа за мере које спроводи. Мере се спроводе у оквиру широко постављених циљева социјалне политике у оквиру којих се постиже и раст наталитета. Дакле, повећање наталитета и решавање проблема недовољног рађања у развијеним земљама, нарочито скандинавским, није циљ само по себи већ је део једне шире социјалне политике или политике благостања. Таква социјална политика тежи побољшању материјалних и социјалних услова живота породице и повећању мотивације парова да имају жељени број деце у оквиру слободног избора заједнице живота.

# СРБИЈА

У Србији је већ дуго број умрлих већи од броја живорођених у току једне године. Демографски развитак је у протеклим деценијама био условљен различитим догађајима који су довели до тога да се бележи константан пад броја становништва. Један од најтежих догађаја је распад СФРЈ, ратови, миграције становништва, санкције, тешка економска криза, транзиција и др. Резултати пројекција становништва (ниска стопа фертилитета са тенденцијом даљег пада, висок удео старих који стално расте) довели су до одлуке да се предузму акције и мере популационе политике. Она је заснована на Стратегији за подстицање рађања која је донета 2008. године. Стратегија је донета као основа за израду нормативних и других аката неопходних за њену реализацију. Њом је предвиђено и оснивање Савета за популациону политику као радног тела Владе. Министарство за рад, запошњавање, борачка и социјална питања је било главни носилац и иницијатор дотаташњих и даљих стратешких активности. Актуелни Савет за популациону политику, као стручно саветодавно тело Владе, образован је на време од четири године од дана ступања на снагу Одлуке о образовању Савета за популациону политику (''Сл. гласник РС'', 107/2016). Претходни Савет за популациону политику био је образован 2011. године такође одлуком Владе. Од августа 2016. године Влада је има министра без портфеља за демографију и популациону политику.

На основу члана 8. Закона о буџету Републике Србије за 2017. годину ("Сл. гласник РС", бр. 99/2016) и члана 42. став 1. Закона о Влади ("Сл. гласник РС", бр. 55/2005, 71/2005 - испр., 101/2007, 65/2008, 16/2011, 68/2012 - одлука УС, 72/2012, 7/2014 - одлука УС и 44/2014), Влада је донела Уредбу о утврђивању Програма распореда и коришћења средстава подршке спровођењу мера популационе политике у Републици Србији за 2017. годину ("Сл. гласник РС", бр. 42/2017) - даље: Уредба). Уредба је на снази од 5. маја до 31. децембра 2017. године.

Саставни део Уредбе је Програм распореда и коришћења средстава подршке спровођењу мера популационе политике у Републици Србији за 2017. годину (даље: Програм), који спроводи Кабинет министра без портфеља задуженог за демографију и популациону политику (даље: Кабинет) у сарадњи са јединицама локалне самоуправе (даље: ЈЛС).

Висина средстава Програма утврђена је у оквиру Раздела 3, Главе 3.7, Програма 2102 - Подршка раду Владе, односно пројекта 4003 - Подршка спровођењу мера популационе политике на територији Републике Србије Закона о буџету Републике Србије за 2017. годину у укупном износу од 130.000.000 динара.

Средства су опредељена на економској класификацији 463 - Трансфери осталим нивоима власти.

Средства су намењана јединицама локалне самоуправе (надање ЈЛС) као суфинансирајућа средства до 85% трошкова предложених мера популационе политике, а максималан износ је 32.500.000 динара. Ако у одређеној мери учествује више ЈЛС са истог подручја, средства могу користити све ЈЛС, сразмерно учешћу.

Услови за добијање бесповратних средстава, поред формалних услова прописаних јавним позивом су да су средства за суфинансирање обезбеђена одлуком о буџету ЈЛС, односно дата изјава да ће бити обезбеђена најкасније у року од 15 дана од дана доношења одлуке о одобравању средстава од стране министра без портфеља задуженог за демографију и популациону политику.

Предложене мере морају бити у складу са циљевима и наменом Програма, а ЈЛС су у обавези да имају формирано тело, односно лице за спровођење мера популационе политике.

Сва одобрена, а неутрошена средства по овом програму или средства утрошена супротно намени, ЈЛС су у обавези да врате у буџет Републике Србије.

Општи циљ одрживог демографског развоја Републике Србије је стационарно становништво, тј. становништво у коме ће следеће генерације бити исте величине као и постојеће. Овај ниво простог обнављања становништва или замене генерација значи да на индивидуалном нивоу једна жена у свом репродуктивном периоду треба да се надомести са једним женским дететом, тј. да нето стопа репродукције буде једнака јединици. У нашим условима, где је смртност становништва ниска, а ниво рађања деце испод нивоа потребног за замену генерација, нето стопа репродукције је на нивоу око јединице када је кохортна стопа укупног фертилитета на нивоу око 2,1 детета по жени. Мере предвиђене овим документом могу се груписати у неколико категорија: могућа решења проблема недовољног рађања; очување и унапређење репродуктивног здравља адолесцената; борба против стерилитета; снижавање психолошке цене родитељства; усклађивање рада и родитељства; популациона едукација; активирање локалне самоуправе.

Од мера које се тренутно спроводе, родитељски додатак је једна од најважнијих стимулативних мера за популациону политику у Србији. Накнада родитељима се исплаћује једнократно за прво дете и износи 38.274,15 динара. Наканда за друго, треће и четврто дете исплаћује се у 24 једнаке месечне рате и то 149.666,43 дин. за друго, 269.387,25 дин. за треће и 359.179,20 дин. за четврто дете. Износ родитељског додатка усклађује се два пута годишње, 01. априла и 01. октобра, са шестомесечним индексом потрошачких цена у Републици Србији. Када је у питању додатак за пето и следеће дете уважено је мишљење Светске здравствене организације да се рађање петоро и више деце не препоручује јер може да угрози здравље и мајке и детета.

За породиље је обезбеђена пуна накнада у висини просечне основне зараде за 12 месеци који претходе месецу у коме почиње коришћење одсуства, увећане за минули рад, а највише до пет просечних месечних зарада у Републици Србији. Породиљско (по потреби и трудничко) одсуство, односно одсуство због неге детета урачунава се у радни стаж и траје годину дана за прво и друго, односно две године за треће и свако наредно дете.

Родитељи од 2013. године имају и право на проврат ПДВ на опрему за бебе. Право на поврат средстава имају родитељи деце која нису старија од две године, који немају укупна примања већа од 1.028.970,29 динара и који не поседују некретнину вреднију од 25.081.150,62 динара. Родитељима може бити враћен ПДВ у укупном износу од 75.029,08 динара и то: у току дететове прве године до 42.873,76 динара, а у току друге године 32.155,32 динара. Пријаве се подносе Пореској управи два пута годишње, од 01. до 17. фебруара и од 01. до 15. јула текуће године.

Од 17. јуна 2016. године измењен је Правилник о обиму и садржају права на здравствену заштиту из обавезног здравственог осигурања, у делу који се односи на биомедицински потпомогнуту оплодњу (БМПО). Тако се из средстава обавезног здравственог осигурања финансирају три, уместо, као до сада, два покушаја биомедицински потпомогнуте оплодње. Од августа ове године, парови имају могућност да се определе да тај поступак обаве у државној или у једној од 11 приватних установа са којима Фонд има закључен уговор. Републички фонд за здравствено осигурање је у 2016. години обезбедио 4.616 услуга лечења неплодности поступцима БМПО. Од тога 1.566 услуга је пружено у пет здравствених установа у Плану мреже здравствених установа (КЦ Србије, КЦ Војводине, ГАК Народни фронт, КЦ НИШ, ОБ Ваљево) и 3.050 у 11 приватних здравствених установа. Током прошле године код 2.074 осигураних лица завршен је процес БМПО и то 1.329 у здравственим установама из Плана мреже и 745 у приватним здравственим установама. У току је 100 поступака у државним и 70 у приватним здравственим установама.

Потписан је и Споразум о сарадњи министра без протфеља задуженог за демографију и популациону политику и Развојне агенције Србије (30. марта 2017. године) са примарним циљем да се подигне свест послодавца о потреби за усклађивњем рада и родитељства, као још једне мере пронаталитетне политике. У току је и истраживање које Привредна комора Србије спроводи у сарадњи са Републичким заводом за статистику којим је обухваћено 550 привредних субјеката са више од 5000 запослених у 169 општина у Србији које треба да покаже постојеће стање али и правце којима се треба кретати.

# РЕПУБЛИКА СРПСКА

Мере популационе политике у Републици Српској дефинисане су у оквиру Програма рада Владе за четворогодишњи период од 2014-2018. године, и односе се на материјалне и нематеријалне мере, утврђене у претходном периоду, а од нових мера превиђене су рад на популационој едукацији и успостављање локалне популационе политике.

У материјалне мере спада једнократна новчана помоћ у склопу Фонда траће и чертврто дете, који постоји од 2006. године. Из фонда се исплаћује 650 конвертабилних марака за треће и 500 КМ за четврто дете. Такође, ту спада и финансирање два покушаја вантелесне оплодње, субвенција каматне стопе на стамбене кредите за младе и младе брачне парове, финансирање набавке уџбеника за први и други разред основне школе. Једна од мера је и социјална помоћ за угрожене породице у виду дечјег додатка за друго, треће и четврто дете. За друго и четврто дете је додатак 35 КМ а за четврто 75 КМ. Додатак не добијају прво, пето и свако следеће дете. Матерински додатак је око 100КМ. Да би једна породица остварила право на дечји и матерински додатак, приход по члану домаћинства не сме бити већи од 90 КМ. У мерама Владе предвиђено је и веће ангажовање локалних заједница по питању финансијског подстицаја рађања кроз једнократну надокнаду и финансирање трећег покушаја вантелесне оплодње.

У погледу нематерјалних мера као стратешки циљеви владе још од 2009. године, означени су побољшање законског положаја породице у Републици Српској, демографска ревитализација општина и руралних подручја, проширење мреже институција за помоћ и подршку породици, едукација и електронска база података о породици.

# СЛОВЕНИЈА

Словенија је између 1997. године и 2005. године имала природни пад становништва што је покренуло Владу да усвоји Програм за децу и младе за период 2006-2016. год. Програм је обухватао скуп мера из подручја права деце и младих и њиховог развоја. Све те мере су дале резултат већ 2006. године када је забележен први природни раст становништва који и даље расте. Поред тога, Словенија има и позитивну миграциону стопу, иако је у једном периоду било више исељених него досељених становника.

Мере које су дале резултате у Словенији су мере породичне политике која се састоје од три главне компоненте: продужена и врло добро плаћена родитељска одсуства, мрежа установа за бригу од деци и релативно високе накнаде за децу из сиромашних породица. Родитељско одсуство с посла ради бриге о детету се састоји од 105 дана мајчиног одсуства, 260 дана родитељског и 90 дана очевог одсуства. За читаво време одсуства с посла родитељи добијају сто посто плате коју су имали пре рођења детета. Брига за децу предшколског узраста у потпуности одговара потребама деце од 1 до 6 година старости. Дечји додатка добијају сва деца до 18 године, а она која се редовно школују до 26. године. Поред тога, постоје још неке једнократне бенефиције као што је накнада за прво дете у износу од 280 еура, бесплатни уџбеници за децу, стипендије, повлашћене цене јавног превоза за ученике и студенте као и повлашћене цене оброка за школску децу.

# ХРВАТСКА

Хрватска је доносила низ стратешких докумената у циљу подмлађивања и раста становништва. Први од њих је Национални програм демографског развитка из 1996. године, затим Национална породична политика из 2003. године и Национална популациона политика 2006. године. Предложен је низ мера међу којима је и решавање стамбених проблема, смањење исељавања становништва, системска подршка породици и пореске олакшице. Прве мере са којима се кренуло већ у 2007. години су мере социјалне и економске политике. Уведени су додаци за децу, децу са посебним потребама, породиљске и родитељске надокнаде, пронаталитетни додатак на свако треће и четврто дете. Додатак за дете је новчано примање које користи родитељ или друга особа и одређено је Законом о додатку за децу ради подршке издржавању и подизању деце. Право се остварује ако просечни приходи по члану домаћинства не прелазе 1600 куна месечно. Деца остварују право на овај додатак до навршене 15 године, а уколико је дете без оба родитеља онда га користи до краја редовног школовања. Дете са тежим оштећењем здравља додатак добија до 27 године. Уз овај додатак, за свако треће и четврто дете, родитељи добијају и додатак у износу од 500 куна. То значи да се уз одређену укупну суму додатка кориснику додаје 500, односно 1000 куна месечно ако користи додатак за троје и више деце. Породиљске и родитељске надокнаде су временске (одсуства и поштеде са рада и прописано време за бригу о детету) и новчане (наканда плате и новчана накнада и помоћ), а остварују их мајка и отац детета подједнако, у брачној или ванбрачној заједници. Родитељи имају право на одсуство са рада у трајању од 8 за прво и друго дете и 30 месеци за близанце, треће и свако следеће дете. Запослени родитељи имају право на флексибилно коришћење одсуства с посла ради неге детета до његове осме године. Такође, одсуство се може користити и као право на рад с половином пуног радног времена у двоструком трајању неискоришћеног одсуства ради неге детета. Сви родитељи имају право и на једнократну новчану надокнаду у износу од 2300 куна за новорођено дете. Право на родитељски додатак имају и незапослене мајке.

Међутим, мере нису дале очекиване резултате. Хрватска и даље има природни пад становништва и бори се са интензивним исељавањем младих и образованих становника. Зато је популациона политика део Програма Владе Републике Хрватске за период 2016-2020. год. а да би се пратио рад и координисано спроводиле мере демографске политике из Програма, у марту ове године основано је и Веће за демографску ревитализацију Хрватске. Буџетом су предвиђена средства за повећање родитељских накнада, а повећан је и лични одбитак пореза на доходак за издржавање детета, са прогресијом износа одбитка за свако следеће дете. У припеми је и закон којим би држава субвенционисала кредите родитеља у зависности од броја деце за куповину стана, односно решавање стамбеног питања. Примењују се и мере везане за уређивање и усклађивање пословног и приватног живота, односно радног времена с тржиштем рада у корист породице, а предвиђа се и повећање капацитета вртића и даља институционализација предшколског васпитања.

# НОРВЕШКА

У Новрешкој је стопа фертилитета веома висока, а демографска слика таква да се у овом случају не говори о резултатима мера популационе политике већ вишегодишње породичне политике и социјалног благостања у коме је последично порасла и стопа наталитета. Укупно становништво Норвешке се 2014. године повећало природним путем, не рачунајући досељенике, за 0,4%. Стопа фертилитета никад није пала испод 1,6 а последњих тридесет година се креће између 1,7 и 2.

Основно начело државне политике је омогућити свакоме да има дете без обзиљних финансијских и радних стресова и очување изграђених либералних друштвених вредности. У Норвешкој нема социјалног притиска и стигматизације невенчаних парова или мајки без партнера. Од укупног броја рођене деце 45% је рођено у ванбрачним заједницама, а 13% деце рађају самохране мајке. Високошколски систем је такав да се у случају трудноће студије без проблема прекидају током неге детета и повратак не факултет је лак. Зато Норвешка има и високу стопу студенткиња које су старије од 25 година што је последица рађања деце у раним двадесетим.

Примарни циљ отварања јефтиних и равномерено заступљених предшколских установа у Норвешкој није био да се жене стимулишу да рађају већ да би лакше могле да раде и развијају се подједнако као и мушкарци. Норвешка има једну од најкраћих радних недеља међу европским земљама, а по стопи незапослености је друга у Европи. Руководећи се начелом равноправности полова држава охрабрује запослене жене да рађају више. У нези детета подједнако учествују и мајка и отац. Одсуство са посла ради неге детета траје 59 недеља уз накнаду пуне плате а најмање 10 недеља га мора користити отац детета. Вртићи су за многе и бесплатни и свима доступни, а износ који се плаћа за вртић се одбија од пореза. Уколико родитељи не добију место у вртићу или слободном вољом одлуче да дете подижу код куће, износ који држава улаже у вртиће по детету исплаћује се родитељу као накнада. Исхрана и боравак у школи су бесплатни.

# ЗАКЉУЧАК

Поред популационе политике која представља политику директног утицаја државе ради постизања одређених демографских циљева, истовремено је промовисана и политика планирања породице, чије је основно обележје схватање о неприкосновеном праву појединца да слободно одлучује о рађању. Не постоји јединствено решење кад је популациона политика у питању. У питању је скуп мера и активности које државе саме морају спровести у оквиру шире политике и у зависности од специфичности друштва.

Успех мера које једна држава спроводи у циљу подстицања рађања је мерљив, али за то је неопходно време. Неопходно је да прође бар деценија да би мере могле да дају очекиване резултате. Зато је неопходно да се подстицаји за породицу планирају дугорочно у оквиру шире социјалне политике и развоја друштва у жељеном правцу.

***Извори информација***

База прописа Параграф, <http://www.paragraf.rs/dnevne-vesti/310317/310317-vest15.html>

Кабинет министра без портфеља задуженог за демографију и популациону политику Владе Републике Србије, <http://www.mdpp.gov.rs>

Коментар Уредбе о утврђивању програма распореда и коришћења средстава подршке спровођењу мера популационе политике у Републици Србији за 2017. Годину, Буџетски инструктор, бр. 164 (09.05.2017.)

Министарство здравља, и социјалне заштите Републике Српске : Ресор за социјалну, породичну и дјечију заштиту,

<http://www.vladars.net/sr-SP-Cyrl/Vlada/Ministarstva/MZSZ/socijalna_zastita/Pages/default.aspx>

Koje su mjere populacijske politike dale rezultate u drugim zemljama, <https://narod.hr/hrvatska/koje-su-mjere-populacijske-politike-dale-rezultate-u-drugim-zemljama>

Ministarstvo za demografiju, obitelj, mlade i socijalnu politiku Republike Hrvatske, <http://www.mspm.hr>

Rostgaard Tine, Family policies in Scandinavia, Berlin, Friedrich-Ebert-Stiftung, 2014, <http://library.fes.de/pdf-files/id/11106.pdf>

Slovenia.si - Welfare state, <http://www.slovenia.si/live-and-work/welfare-state/>

Wertheimer-Baletić Alica, Eksplicitana i implicitna populacijska politika u evropskim zemljama, Zbornik Ekonomskog fakulteta u Zagrebu, Vol 4, br. 1 (2006), <https://hrcak.srce.hr/10881>

 Истраживање урадила:

 Јелена Марковић

 виши саветник – истраживач